Document ID: 32006R0153

ΚΑΝΟΝΙΣΜΌΣ (ΕΚ) αριθ. 153/2006 ΤΗΣ ΕΠΙΤΡΟΠΉΣ
της 27ης Ιανουαρίου 2006
για την τροποποίηση του κανονισμού (ΕΚ) αριθ. 1819/2005 σχετικά με την έγκριση σχεδίου κατανομής, στα κράτη μέλη, των πόρων που θα καταλογιστούν στο δημοσιονομικό έτος 2006 για την παροχή τροφίμων από τα αποθέματα παρέμβασης στους απόρους της Κοινότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3730/87 του Συμβουλίου, της 10ης Δεκεμβρίου 1987, που καθορίζει τους γενικούς κανόνες για την παροχή τροφίμων από τα αποθέματα παρέμβασης σε ορισμένους οργανισμούς με σκοπό τη διανομή τους στα πιο άπορα της Κοινότητας (1), και ιδίως το άρθρο 6,
τον κανονισμό (ΕΚ) αριθ. 2799/98 του Συμβουλίου, της 15ης Δεκεμβρίου 1998, για τη θέσπιση του γεωργονομισματικού καθεστώτος του ευρώ (2), και ιδίως το άρθρο 3 παράγραφος 2,
Εκτιμώντας τα ακόλουθα:
(1)
Σύμφωνα με το άρθρο 2 του κανονισμού (ΕΟΚ) αριθ. 3149/92 της Επιτροπής, της 29ης Οκτωβρίου 1992, περί λεπτομερών κανόνων για τη χορήγηση τροφίμων προερχόμενων από τα αποθέματα παρέμβασης στους απόρους της Κοινότητας (3), ο κανονισμός (ΕΚ) αριθ. 1819/2005 (4) της Επιτροπής, προσδιόρισε το σχέδιο κατανομής που θα χρηματοδοτηθεί βάσει των διαθέσιμων πόρων κατά το δημοσιονομικό έτος 2006. Το σχέδιο αυτό ορίζει ειδικότερα για καθένα από τα κράτη μέλη που εφαρμόζουν το μέτρο, τους μέγιστους διαθέσιμους χρηματοδοτικούς πόρους για την εκτέλεση του δικού τους μέρους του σχεδίου, την ποσότητα κάθε είδους προϊόντων που θα αποσυρθεί από τα αποθέματα που διατηρούν οι οργανισμοί παρέμβασης, και τις επιχορηγήσεις για την προμήθεια ορισμένων προϊόντων στην αγορά.
(2)
Προκειμένου να ληφθούν υπόψη ορισμένες ειδικές ανάγκες της Ελλάδας, το ετήσιο σχέδιο για το 2006 πρέπει να τροποποιηθεί ώστε να επιτρέπεται η απόσυρση ρυζιού έναντι καταβολής για δημητριακά και προϊόντα με βάση τα δημητριακά, σύμφωνα με το άρθρο 4 παράγραφος 1 στοιχείο β) τέταρτο εδάφιο του κανονισμού (ΕΟΚ) αριθ. 3149/92. Συνεπώς, η ποσότητα ρυζιού που αρχικά είχε κατανεμηθεί στην Ελλάδα, όπως αναγράφεται στο παράρτημα Ι του κανονισμού (ΕΚ) αριθ. 1819/2005, πρέπει να προσαρμοστεί ανάλογα.
(3)
Συνεπώς, ο κανονισμός (ΕΚ) αριθ. 1819/2005 πρέπει να τροποποιηθεί ανάλογα.
(4)
Τα μέτρα που προβλέπονται στον παρόντα κανονισμό είναι σύμφωνα με τις γνώμες όλων των σχετικών επιτροπών διαχείρισης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Ι του κανονισμού (ΕΚ) αριθ. 1819/2005 τροποποιείται ως εξής:
1)
το μέρος β) αντικαθίσταται από το κείμενο του παραρτήματος Ι του παρόντος κανονισμού·
2)
το κείμενο του παραρτήματος II του παρόντος κανονισμού προστίθεται ως μέρος γ).
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Ιανουαρίου 2006.

Labels: 17
5
0
3
18